**ELŐTERJESZTÉS**



**Balatonberény Község Önkormányzatának**

**2025. június 27-i**

**nyilvános képviselő-testületi *ülésére***

**TÁRGY: A partnerségi egyeztetés szabályairól szóló 22/2022. (XII. 19.) önkormányzati rendelet hatályon kívül helyezése**

**Előterjesztő: Druskoczi Tünde polgármester**

**Készítette: *dr. Hamzsa Andrea jogi-titkársági főtanácsos***

***Előterjesztő: Druskoczi Tünde polgármester***

***A napirendet tárgyaló ülés típusa-1:******nyílt /*** *zárt*

***A napirendet tárgyaló ülés típusa-2 rendes*** */ rendkívüli*

***A rendelet elfogadásához szükséges többség típusa:*** *egyszerű /* ***minősített***

***A szavazás módja:******nyílt*** */ titkos*

**Tisztelt Képviselő-testület!**

**Az előterjesztés előzményei**

A 2013. január 1-től hatályos településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 28. § (3) bekezdése, valamint 29. §-a a Korm. rendeletben felsorolt településfejlesztési és településrendezési tervek véleményezési eljárása során a lakosság, érdekképviseleti, civil és gazdálkodó szervezetek, vallási közösségek számára ún. partnerségi egyeztetést írt elő.

Fenti Korm. rendelet 2017. január 1-től hatályba lépett módosítása nagymértékben megváltoztatta a partnerségi egyeztetés szabályrendszerét. A településfejlesztési koncepció, az integrált településfejlesztési stratégia és a településrendezési eszközök mellett új fogalmak kerültek bevezetésre a településkép védelméről szóló 2016. évi LXXIV. törvény elfogadásával. Az új rendelkezések értelmében településképi rendeletet kellett alkotni a településképi követelmények meghatározására (többek között a településképhez való illeszkedést biztosító anyaghasználatra, tömegformálásra, homlokzati kialakításra, reklámok, reklámhordozók, cégérek és egyéb műszaki berendezések elhelyezésére, alkalmazására, illetve tilalmára), a településképi rendelet szakmai megalapozásához pedig településképi arculati kézikönyv készítésére volt szükség.

A Korm. rendelet módosításával a településképi arculati kézikönyv és a településképi rendelet véleményezési eljárásának szabályai is megalkotásra kerültek, és ezeknél a véleményezési eljárásoknál is partnerségi egyeztetést kellett lefolytatni. További lényeges változás volt, hogy meghatározásra kerültek azok a minimális tájékoztatási feltételek, amiket a partnerségi egyeztetésnél kötelező figyelembe venni annak függvényében, hogy milyen eljárásról van szó. Mindezek alapján a korábbi szabályokhoz képest az új rendelkezések értelmében sok esetben a helyi lapban is tájékoztató hirdetményt kellett közzé tenni, valamint lakossági fórumot is tartani kellett.

A Korm. rendelet 2017. január 1-től hatályba lépett módosításait követően **Balatonberény Község Önkormányzatának Képviselő-testülete megalkotta a településfejlesztési és településrendezési dokumentumok, valamint az egyes településrendezési sajátos jogintézmények partnerségi egyeztetésének szabályairól szóló 8/2017. (V.26.) önkormányzati rendeletét.**

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (továbbiakban: Korm.rendelet) rendelkezései újból változtak, ezért **Balatonberény Község Önkormányzatának Képviselő-testülete elfogadta a partnerségi egyeztetés szabályairól szóló 22/2022. (XII. 19.) önkormányzati rendeletét és egyúttal hatályon kívül helyezte korábbi rendeletét**.

**Mivel a 314/2012.(XI.8.) Korm. rendelet 2024. szeptember 30-ig volt hatályban, így a jelenleg hatályos helyi partnerségi egyeztetés szabályairól szóló rendeletet már nem lehet alkalmazni!**

**Az előterjesztés jogszabályi háttere**

A magasabb szintű jogszabályok vonatkozó rendelkezései:

**2023. évi C. törvény - a magyar építészetről (továbbiakban: Méptv.)**

„225. § (11) Felhatalmazást kap a települési önkormányzat (fővárosban a fővárosi és a fővárosi kerületi önkormányzat is), hogy a széles körű társadalmi bevonás és a nyilvánosság biztosítása érdekében, a helyi adottságoknak megfelelően rendeletben **állapíthatja meg** a településterv és a kézikönyv készítéséhez, módosításához a lakossággal, az érdekképviseleti, civil és gazdálkodó szervezetekkel, a vallási közösségekkel, valamint a település közigazgatási területén működő nemzetiségi önkormányzattal, több nemzetiségi önkormányzat esetén valamennyi nemzetiségi önkormányzattal történő partnerségi egyeztetés részletes szabályait.”

2021. július 1-jétől jelentősen átalakult a településtervezéssel összefüggő jogszabályok rendszere, majd hatályba lépett a **településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendelet, amely többször módosult.**

**A Korm.rendelet a következő (hatályos) előírásokat tartalmazza a partnerségi egyeztetés vonatkozásában.**

**A Korm. rendelet 59. § (1) bekezdés a) - d) pontjai alapján: *„(1) A településterv, kézikönyv és településképi rendelet***

*a) készítése és módosítása adatszolgáltatáson alapul,*

*b) véleményezése helyi partnerségi egyeztetés keretében is történik,* ***ha az önkormányzat partnerségi rendeletében ezt előírja****,*

*c) adatszolgáltatás figyelembevételével elkészült tervezetét egyeztetni kell olyan módon, hogy a településtervnél véleményezési és záró szakasz, a kézikönyv és a településképi rendeletnél csak véleményezési szakasz kerül lefolytatásra, és*

*d) elfogadása az egyeztetést követően történik, önkormányzati határozat vagy rendelet formájában.”*

**A Korm. rendelet 62. § (1)-(6) bekezdései alapján:**

(1) A településtervet, a kézikönyvet, a településképi rendeletet és azok módosításait a polgármester az elfogadás előtt az E-TÉR felületen egyeztetési eljárásban véleményezteti

a) a 11. melléklet szerinti érintett államigazgatási, önkormányzati és egyéb szervekkel (a továbbiakban együtt: véleményezésre jogosult szerv) és

b) a lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban együtt: partnerek).

(2) Ha a településterv készítése vagy módosítása esetén környezeti értékelés készül, a tervet és az alátámasztó javaslat részét képező környezeti értékelést

a) az E-TÉR felületen véleményeztetni kell az SKVr. 3. számú melléklete szerinti környezet védelméért felelős szervekkel is, és

b) az önkormányzat a) pont szerinti véleményeztetéssel egyidejűleg az SKVr. 8. § (3) bekezdés b) pontja és (3a) bekezdése szerint nyilvánossá teszi.

(3) Az (1) és (2) bekezdés szerinti tervet a polgármester .pdf/A formátumban tölti fel az E-TÉR egyeztetési felületére. A kezdeményezés a dokumentumok hiánytalan feltöltésével válik érvényessé.

(4) A fejlesztési terv és a rendezési terv készítése vagy módosítása egy egyeztetési eljárásban történik, kivéve, ha törvény alapján egy településen több rendezési terv is lehet. A fejlesztési tervről szóló döntés megelőzi a rendezési tervről szóló döntést.

(5)

(6) Kézikönyv és településképi rendelet egyidejű módosítása egy egyeztetési eljárásban történhet. A kézikönyvről szóló döntés megelőzi a településképi rendeletről szóló döntést.

**A Korm. rendelet 75. § (1) bekezdése alapján:** ***„(1)*** ***A helyi partnerségi egyeztetés lefolytatása akkor kötelező, ha az önkormányzat partnerségi rendelete a partnerségi egyeztetést a településtervek, a kézikönyv vagy a településképi rendelet készítése, módosítása tekintetében előírja.”***

**A Korm. rendelet előírásai szerint a véleményezési, egyeztetési folyamatok a Lechner Tudásközpont által működtetett digitális felületen, az E-TÉR-ben zajlanak. Az egyeztetési folyamat partnerekre vonatkozó előírásait a Korm. rendelet 65. §-a tartalmazza, mely szerint:**

„**65. §** (1) A partner az adott eljárási szakasz szabályai szerint ad véleményt, és biztosít egyeztetési lehetőséget a tervezőnek és az önkormányzati főépítésznek.

(2) A partner a közösségi érdekre vagy a jogos magánérdekre vonatkozóan ad véleményt, és tesz a módosításra javaslatot. A partner véleménye a véleményezett tervezet tartalmára terjedhet ki, a vélemény és a tervezet között közvetlen összefüggésnek kell lennie. A partner kifogást emelő véleményét indokolással támasztja alá.

**(3) A partner véleményének megismerése céljából** – a 66. § (1) bekezdése szerinti feltöltéssel egyidejűleg, de az E-TÉR felületen kívül, a helyben szokásos módon – **az önkormányzat polgármestere lakossági fórumot hív össze, amelynek meghívóját az önkormányzat honlapján és a közterületi hirdetőfelületen közzéteszi, egyúttal gondoskodik arról, hogy az elkészült tervdokumentáció az önkormányzati hivatalban megtekinthető legyen.** A lakossági fórum meghívóját annak időpontja előtt legalább 5 nappal közzé kell tenni.

(4) A lakossági fórumon a polgármester és a tervező ismerteti a településterv, a kézikönyv és a településképi rendelet tervezetének tartalmát, a lényeges változásokat, és lehetőséget biztosít a megjelent partnereknek észrevételeik és javaslataik elmondására.

(5) A partner az észrevételét és javaslatát

a) a (4) bekezdés szerinti lakossági fórumon szóban adja elő, amelyet a lakossági fórumról készült jegyzőkönyvbe foglalnak, és az észrevételt, javaslatot az önkormányzat feltölti az E-TÉR felületre,

b) a (4) bekezdés szerinti lakossági fórumot követő 5 napon belül írásban teszi meg, amelyet a lakossági fórumról készült jegyzőkönyvhöz csatolnak, és az észrevételt, javaslatot az önkormányzat feltölti az E-TÉR felületre, vagy

c) közvetlenül az E-TÉR felületre tölti fel a lakossági fórumot követő 5 napon belül.

(5a) Azt a partnert, aki az (5) bekezdésben meghatározott módon és határidőben nem adott véleményt, kifogást nem emelő véleményezőnek kell tekinteni.

(6) A (4) bekezdés szerinti lakossági fórumot és a lakossági fórum helyett összehívott 75. § szerinti helyi partnerségi egyeztetést úgy kell megtartani, hogy a 66. § (2) bekezdése szerinti határidőn belül az észrevételeket és javaslatokat fel lehessen tölteni az E-TÉR felületre. Azt a partnert, akinek a véleménye határidőn belül az E-TÉR felületre nem kerül feltöltésre, kifogást nem emelő véleményezőnek kell tekinteni.”

Fenti jogszabályok alapján megállapítható, hogy a településterv, a kézikönyv, a településképi rendelet és azok módosításainak véleményezési folyamatait az E-TÉR felületen kell lefolytatni. Az E-TÉR felületen történő véleményezésen túl helyi partnerségi egyeztetés akkor kötelező, ha erről az önkormányzat rendeletet alkot.

A Korm. rendelet már nem teszi kötelezővé –csak annak lehetőségét biztosítja- önkormányzati rendelet megalkotását a helyi partnerségi egyeztetés szabályaira vonatkozóan.

Amennyiben az időben egymást követő, duplikált, de ugyanazon célt szolgáló partnerségi egyeztetésre is sor kerül, az indokolatlanul hosszabbítja meg az eljárást, és emellett az érintett partnerek (lakosság, érdekképviseleti, civil és gazdálkodó szervezetek, vallási közösségek) számára sem nyújt semmilyen többletinformációt, a vélemények kifejtése tekintetében többlet lehetőséget, hiszen mindkét partnerségi egyeztetés széles körben meghirdetésre kerül, mindkettő esetben lakossági fórum kerül összehívásra, így mindkettő partnerségi egyeztetés valójában ugyanazt a célt szolgálja, lényegében ugyanazon formában és eszközökkel.

**A jogalkotásról szóló 2010. évi CXXX. törvény** 22 §. (1) bekezdése szerint a jogalkalmazás és az utólagos hatásvizsgálat tapasztalatait is figyelembe véve a kormány tagja gondoskodik arról, hogy a tárgykört érintő új jogi szabályozás vagy módosítás megalkotása során, ennek hiányában e célból kiadott jogszabály keretébe

a) az elavult, szükségtelenné vált

e) az indokolatlanul párhuzamos vagy többszintű szabályozást megvalósító

a feladatkörébe tartozó jogszabályi rendelkezések hatályon kívül helyezésére, illetve megfelelő módosítására kerüljön sor.

Ugyanezen szakasz (2) bekezdése értelmében az (1) bekezdés szerinti felülvizsgálat lefolytatásáról az általa alkotott rendelet esetén a Magyar Nemzeti Bank elnöke, az önálló szabályozó szerv vezetője, **az önkormányzati rendeletesetén a jegyző gondoskodik.**

**A leírtak alapján összegzésképpen elmondható, hogy a jelenleg hatályos helyi partnerségi egyeztetés szabályairól szóló rendelet szükségtelen, továbbá új, „helyi” partnerségi egyeztetés lefolytatását szabályozó rendelet megalkotása sem indokolt, mivel a kötelező partnerségi egyeztetés szabályait a 419/2021. (VII. 15.) Korm. rendelet teljeskörűen tartalmazza, ezért javaslom a** **22/2022. (XII. 19.) önkormányzati rendeletet hatályon kívül helyezését.**

Az előterjesztést a képviselő-testület az Mötv. 46 §. (1) bekezdése alapján nyilvános ülésen, az Mötv 42. § (1) értelmében át nem ruházható hatáskörben tárgyalja.

A rendelet-tervezet elfogadásához az Mötv. 50. §-a alapján minősített többségű szavazati arány szükséges.

Kérem a Tisztelt Képviselő-testületet, hogy az előterjesztést vitassa meg, és azzal egyezően a hatályon kívül helyező rendeletet alkossa meg.

Balatonberény, 2025. május 28.

Druskoczi Tünde sk.

polgármester

**Előzetes hatásvizsgálat** a jogalkotásról szóló 2010. évi CXXX. törvény 17.§-a alapján

A tervezett jogszabály várható következményei, különösen

1. **társadalmi hatás**: A rendeletnek közvetlen társadalmi hatása nincs
2. **gazdasági hatása**: Gazdasági, költségvetési hatásai nem mérhetők.
3. **költségvetési hatásai**: A rendeletnek költségvetési hatása nincs.
4. **környezeti következményei:** a tervezetnek környezeti következménye nincs
5. **egészségi következményei**: a tervezetnek egészségi következménye nincs
6. **adminisztratív terheket befolyásoló hatásai**: a tervezet a jelenlegi adminisztratív terheket minimálisan befolyásolja
7. **megalkotásának szükségessége:** megfelelés a jogszabályi előírásoknak
8. **alkalmazásához szükséges személyi, szervezeti, tárgyi és pénzügyi feltételek:** a jelenlegi feltételeken felül többletet nem igényel.

A rendelet-tervezet vonatkozásában az Európai Unió intézményeivel és tagállamaival egyeztetési kötelezettség nem áll fenn, nem tartozik az előzetes bejelentési kötelezettség alá tartozó jogszabály tervezetek közé.

Balatonberény, 2025. május 28.

Takácsné dr. Simán Zsuzsanna

jegyző